<classify> Rais John Magufuli ameiagiza Manispaa ya Ilala, Dar es Salaam impe haraka taarifa ya mapato na matumizi ya Soko la Samaki la Feri.Rais Magufuli pia amemuagiza Mkuu wa Wilaya ya Ilala, Sophia Mjema na Manispaa ya Ilala washughulikie kero za wavuvi na wajasiriamali katika eneo hilo ukiwemo ushuru na vyoo.Kwa mujibu wa taarifa ya Kurugenzi ya Mawasiliano ya Rais Ikulu, Rais Magufuli ametoa maagizo hayo leo kupitia kwa Katibu wake, Ngusa Samike wakati akikabidhi shilingi milioni 20 kwa Umoja wa Wavuvi Wadogo Kigamboni UWAWAKI.Samike amekabidhi fedha hizo kwa Makamu Mwenyekiti wa UWAWAKI, Amiri Amani na kiongoni wa wanawake wajasiriamali kwenye soko la Feri, Ashura Seif Nanjonga.Jana jioni wakati akifanya mazoezi na mkewe, Mama Janeth, Rais Magufuli aliahidi kuwapatia UWAWAKI shilingi milioni 20 kwa ajili ya ujenzi wa ofisi ya wajasirimali sokoni hapo.Mama Janeth aliahidi kutoa shilingi milioni tano kwa wanawake wajasiriamali sokoni hapo hususani mama lishe, na leo ametekeleza ahadi hiyo.Mjema amemshukuru Rais Magufuli kwa kutembelea soko la samaki Feri na kuwasaidia wajasirimali.Taarifa ya Ikulu imeeleza kuwa, DC Mjema ameahidi kwa, yeye na viongozi wa Ilala wataanza mara moja kushughulikia kero za wajasirimali katika Soko la Feri.  <topic>: kitaifa 